
RAPORT
asupra

Proiectului de Lege pentru ratificarea Acordului de parteneriat şi cooperare între Uniunea Europeană şi statele sale membre, pe de o parte, şi Republica Irak, pe de altă parte, semnat la Bruxelles la 11 mai 2012
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru ratificarea Acordului de parteneriat şi cooperare între Uniunea Europeană şi statele sale membre, pe de o parte, şi Republica Irak, pe de altă parte, semnat la Bruxelles la 11 mai 2012, trimis cu adresa nr. PLx. 8/2014 din 3 februarie 2014 şi înregistrat în cadrul comisiei sub nr. 4c-11/43 din 4 februarie 2014.

Camera Deputaţilor este primă Cameră sesizată, în temeiul dispoziţiilor art.75 alin. (1) din Constituţia României, republicată, şi ale art. 92 alin. (8) pct. 1 din Regulamentul Camerei Deputaţilor, republicat, cu modificările şi completările ulterioare.

Proiectul de act normativ are ca obiect de reglementare ratificarea Acordului de parteneriat şi cooperare între Uniunea Europeană şi statele sale membre, pe de o parte, şi Republica Irak, pe de altă parte, semnat la Bruxelles la 11 mai 2012.

Proiectul de lege a fost iniţiat în baza art. 6 din Legea nr. 276/2011 privind procedura prin care România devine parte la tratatele încheiate între Uniunea Europeană şi statele membre, pe de-o parte, şi state terţe sau organizaţii internaţionale, pe de altă parte, precum şi în temeiul art. 19 din Legea nr. 590/2003 privind tratatele. În baza art. 19 alin.(1) lit. (a) din Legea nr.590/2003, acordul se supune spre ratificare prin lege Parlamentului.

Consiliul legislativ a avizat favorabil proiectul prezentului act normativ, prin avizul cu nr. 1392/11 decembrie 2013. 
În conformitate cu dispoziţiile art. 51 şi 52 din Regulamentul Camerei Deputaţilor, republicat, cu modificările şi completările ulterioare, la dezbaterea proiectului de lege a participat în calitate de invitat din partea Ministerului Afacerilor Externe, domnul Pietro Pavoni, consilier al ministrului.
La lucrările comisiei au fost prezenţi 18 deputaţi, din totalul de 26 membri ai comisiei.  

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 11.02.2014.
În urma dezbaterilor, membrii Comisiei juridice, de disciplină şi imunităţi sesizată în fond au hotărât, cu unanimitate de voturi, să propună plenului Camerei Deputaţilor, un raport de adoptare a proiectului de Lege pentru ratificarea Acordului de parteneriat şi cooperare între Uniunea Europeană şi statele sale membre, pe de o parte, şi Republica Irak, pe de altă parte, semnat la Bruxelles la 11 mai 2012, în forma iniţiatorului.
În raport cu obiectul şi conţinutul reglementării, proiectul de lege face parte din categoria legilor ordinare.

              VICEPREŞEDINTE,                                                                             SECRETAR,           
                 Ciprian NICA                                                                  Theodor-Cătălin NICOLESCU
 Consilier parlamentar,

